钦定古今图书集成/理学汇编/经籍典/第087卷 > 元俞琰大易集说 > 《说卦说》
## 钦定古今图书集成/理学汇编/经籍典/第087卷 > 元俞琰大易集说 > 《说卦说》

《易》有三画，卦有六画。卦三画有三画之象，六画有六
画之象。何谓“六画之象？”如下震上艮而为颐，颐中有
物而为噬嗑，与夫井鼎之类，合上下二体为之者是
也。何谓三画之象？《说卦》所列者是也。卦有画则有象，
象以辞而显，不说则不明，此《说卦》所以作也。先说蓍
数卦爻为圣人作《易》之本，次说六画兼具三才之道，
次说伏羲八卦方位，先乾坤，后六子，以明六子之功
用皆出于乾坤。次说文王八卦方位，始震终艮，而又
盛称六子之功用。次说八卦之德。次说乾马坤牛之
类，以明远取诸物。次说乾首坤腹之类，以明近取诸
身。次说乾坤为父母，所以得男女之由。终则分八卦
为八条。凡三才之道无不说之，所以“类万物之情也。”
其说亦有经中所无者，如《震》之苍筤竹萑苇，《离》之鳖蟹蠃蚌是也。然《损》之簋，《泰》之茅，非苍筤竹萑苇之属
乎？《颐》之龟，《震》之贝，非鳖蟹蠃蚌之属乎？《需》之酒，即《坎》
之水也；《旅》之斧，即《离》之戈兵也。乃若震为龙，《干》《坤》皆
无《震》而言龙；坎为豕，《大畜》《姤》皆无《坎》而言豕；离为龟，
《损》《益》皆无《离》而言龟，盖自有所取也。干为马而坤为
牝马，坤乃干之配也；坤为牛而离为牝牛，离之中画
乃坤画，此又取一画之象也。至如《讼》之“带”、《困》之“绂”、丰
之“沛”、“巽”之“床”、“涣”之“机”、“坎”之“牖”、《大过》之“栋”、《渐》之“鸿”、剥之
“鱼”、《中孚》之鹤，圣人岂能一一尽言之于《说卦》哉？读《易》
者苟能触类而长之，则《说卦》之所无者，尽皆可以通
之也。

《序卦》者，孔子释文王六十四卦之先后次第也。《上经》
三十卦约为十八，《下经》三十四卦约之亦为十八，此
《上下经》之分也。乾坤阴阳之纯，坎离阴阳之中，为天
地四正，故《易》以乾坤坎离居上，震巽艮兑反是则居
下，咸恒损益在下，盖震巽艮兑之交也。《上经》首乾坤
者，天地之道，二体之分也。《下经》首咸恒者，夫妇之道，
二体之合也。《易》道贵中，不欲其终。《下经》《泰》《否》在上，干
父坤母，自交也。《需》《讼》《同人》《大有》《无妄》《大畜》《小畜》《履》以
干父交六子，故在上。《师》《比》《谦》《豫》之在上，则以坤母交
三男也。《晋》《明夷》《萃》《升》之在下，则以坤母交三女也。《剥》
《复》《临》《观》所以进而上者，一阳二阳为主也。《夬》《姤》《遁》《大
壮》所以退而下者，一阴二阴为主也。《困》《井》《革》《鼎》《家人》
《睽》《蹇》《解》《丰》《旅》《涣》《节》，此六子自交，故居下，而《屯》、蒙居上
者，三男继父母用事也。《屯》《蒙》以坎交震艮而在上，故
《噬嗑》、贲以离交震艮亦在上，《随》《蛊》《渐》《归》《妺》皆震巽艮
兑之交，而《随》、蛊在上，长男长女为主也。《颐大过》《中孚》
《小过》虽皆震巽艮兑之交，然《颐大过》互乾坤，故在上；
《中孚》《小过》止肖坎离，故在下向微。孔子为之序，则后
世简编脱落，宁不错乱，又焉知某卦先，某卦后哉？孔
子惧其或然，此《序卦》所以作也。韩康伯乃谓“《序卦》非
《易》之蕴”，谬矣。紫阳朱子曰：“谓非《易》之精则可，谓非《易》
之蕴则不可。”

《杂卦》者，孔子释六十四卦名义，而先后杂糅，不依《上、
下经》次序之旧。然《乾坤》居首，而《咸》《恒》亦居三十卦之
后，则《杂》之中又有不杂者存焉。案《隋经籍志》云：“秦焚
书，《周易》独以卜筮得存，唯失《说卦》三篇，后河内女子
得之。”今韩康伯注本以《说卦》三篇分出《序卦》《杂卦》，则
《序卦》《杂卦》之名，盖始于康伯。又案《史记》云：“孔子晚而”
喜《易》，《序》《彖》《系》《象》《说卦》《文言》，而不及《序卦》。《杂卦》，则汉初
犹以《序卦》《杂卦》总名之曰《说卦》也。朱汉上曰：“三《易》之
卦，其次各异，首《艮》者《连山》也，首《坤》者，《归藏》也，首干者，
《周易》也。圣人犹虑后世未知二《易》之变，故于《杂卦》一
篇，杂糅众卦，错综其义，以示变《易》之无穷。以愚观之，
先天图始《干》而终《坤》，此伏羲氏之《易》”也。《周易》始《干》而
终《未济》，此文王之《易》也。《杂卦》始《干》而终《夬》，兹非孔子
之易欤？夫夬之为卦，五阳而一阴，比《干》之纯，只争一
画，若决去在上一阴，即为纯《干》。今置《夬》于《杂卦》之终，
圣人之意可见矣。盖《易》道贵乎变通，变通则不穷，《夬》
而又《干》，则生意周流不息，是故《杂卦》不终之以它卦，
而必终之以《夬》也。始而《干》，终而夬，亦犹六十四卦始
于《干》，终于《未济》，皆此意也。《杂卦》之作，大概两两相对，
而其义则各各相反，如乾刚则坤柔，比乐则师忧，馀
卦皆然，至《大过》则有不然者，故郑元云：自“《大过》以下，
卦旨不协，以错乱失正，弗敢改耳。”至苏东坡始改之，
紫阳朱子亦以为当改，蔡节斋又改之，今依蔡氏本。